ΓΡΑΠΤΗ ΕΡΩΤΗΣΗ E-3977/98

υποβολή: W.G. van Velzen (PPE) προς την Επιτροπή

(4 Ιανουαρίου 1999)

Θέμα: Τηλεπικοινωνίες και πολιτική ανεξαρτησία των Εθνικών Κανονιστικών Αρχών

Ο γερμανός Υπουργός Εθνικής Οικονομίας, κ. Müller," συμβούλεψε" πρόσφατα την Deutsche Telekom AG να αποσύρει την πρότασή της σχετικά με τις τιμές για την πρόσβαση τρίτων στη λεγόμενη "τελευταία ευθεία " (πρβλ Financial Times, στις 28 και 29.11.1998), όπως και πραγματικά έπραξε εν συνεχεία η Deutsche Telekom AG. Ως συνέπεια τούτου, ο γερμανός ρυθμιστής δεν ήταν σε θέση, τη Δευτέρα 30 Νοεμβρίου, όπως προτίθετο, να αποφανθεί σχετικά με τις τιμές που μπορεί να επιβάλει η Deutsche Telekom AG στους υποψηφίους που επιθυμούν να έχουν πρόσβαση στη σύνδεση συνδρομιτών.

1. Δεν κρίνει η Επιτροπή ότι η παρέμβαση του γερμανού υπουργού αντιβαίνει προς την αρχή της πολιτικής ανεξαρτησίας των Εθνικών Κανονιστικών Αρχών που κατοχυρώνει το ευρωπαϊκό δίκαιο (πρβλ οδηγία 97/51/ΕΚ(1), η οποία συμπληρώνει την οδηγία 90/387/ΕΚ(2));

2. Εάν όχι, πού τοποθετεί η Επιτροπή το όριο μεταξύ της πολιτικής ανεξαρτησίας των Εθνικών Κανονιστικών Αρχών, όπως ορίζεται στην ως άνω οδηγία, και των αρμοδιοτήτων των εθνικών αρών;

Απάντηση του κ. Bangemann εξ ονόματος της Επιτροπής

(24 Φεβρουαρίου 1999)

1. Οι κοινοτικές οδηγίες για τις τηλεπικοινωνιακές υπηρεσίες θεσπίζουν την ανεξαρτησία των εθνικών ρυθμιστικών αρχών (ΕΡΑ) λόγω της ανάγκης να διαχωρισθεί η ρυθμιστική λειτουργία από τις δραστηριότητες των φορέων εκμετάλλευσης. Οι κύριες απαιτήσεις καθορίζονται στις οδηγίες για τις υπηρεσίες και τις οδηγίες-πλαίσια(3). Η πρώτη απαίτηση είναι η νομική και λειτουργική ανεξαρτησία των ΕΡΑ από τους φορείς εκμετάλλευσης των δικτύων και τους φορείς παροχής υπηρεσιών και εξοπλισμού. οι ίδιες οδηγίες επιβάλλουν επίσης διαχωρισμό των αρμοδιοτήτων ελέγχου και ρυθμιστικής λειτουργίας όταν τα κράτη μέλη έχουν την ιδιοκτησία του φορέα εκμετάλλευσης ή ασκούν σημαντικό έλεγχο σε αυτόν.

Στη Γερμανία, τα ρυθμιστικά καθήκοντα έχουν δοθεί στο "Regulierungsbehörde für Post und Telekommunikation", ενώ το Ομοσπονδιακό Υπουργείο Οικονομικών είναι αρμόδιο για τη χάραξη πολιτικής. Ο διαχωρισμός της ρυθμιστικής λειτουργίας από τη δραστηριότητα του δεσμευόμενου φορέα εκμετάλλευσης εξασφαλίζεται από το γεγονός ότι την ευθύνη για τη συμμετοχή του κράτους στην Deutsche Telekom την έχει το Υπουργείο Οικονομικών.

Στη δεδομένη περίπτωση, και σύμφωνα με όσα προαναφέρθηκαν, εναπόκειται στις γερμανικές αρχές να αποφασίσουν με ποιο τρόπο οι υπουργοί θα ασκήσουν την πολιτική τους εξουσία, με την προϋπόθεση ότι ο Υπουργός Δημοσιονομικών δεν έχει καμμία δυνατότητα να επηρεάσει τις αποφάσεις των ΕΡΑ.

2. Με βάση τις ανωτέρω επεξηγήσεις των διατάξεων των οδηγιών σχετικά με την ανεξαρτησία των ΕΡΑ, η Επιτροπή δεν θα επιθυμούσε να επιδιώξει οριοθέτηση των εξουσιών χάραξης πολιτικής. Στην περίπτωση της Γερμανίας ωστόσο θα ήθελε απλώς να επιστήσει την προσοχή στο γεγονός ότι το "Regulierungsbehörde für Post und Telekommunikation" έχει ήδη εκδώσει ορισμένες αποφάσεις για τη διασύνδεση, την προεπιλογή, τη φορητότητα αριθμών και τις τιμές βρόχου, πράγμα που αποδεικνύει την ανεξαρτησία του με βάση τις οδηγίες.

(1) ΕΕ L 295 της 29.10.1997, σελ. 23.

(2) ΕΕ L 192 της 24.7.1990, σελ. 1.

(3) Ιδίως στο άρθρο 5α της οδηγίας 90/387/ΕΟΚ του Συμβουλίου της 20 Απριλίου 1990 για τη δημιουργία της εσωτερικής αγοράς στον τομέα των τηλεπικοινωνιακών υπηρεσιών μέσω της εφαρμογής της παροχής ανοικτού δικτύου (Open Networt Provision - ONP) (ΕΕ L 192 της 24.7.1990), όπως προστέθηκε από την οδηγία 97/51/ΕΚ του Ευρωπαϊκού Κοινοβουλίου και του Συμβουλίου της 6ης Οκτωβρίου 1997 που τροποποιεί τις οδηγίες 90/387/ΕΟΚ και 92/44/ΕΟΚ την προσαρμογή σε ένα ανταγωνιστικό περιβάλλον στις τηλεπικοινωνίες (ΕΕ L 117 της 7.5.1997).